Document ID: 32009R0771

KOMISIJAS REGULA (EK) Nr. 771/2009
(2009. gada 25. augusts),
ar kuru groza Regulu (EK) Nr. 1580/2007 attiecībā uz dažiem tirdzniecības standartiem augļu un dārzeņu nozarē
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 103.a pantu un 121. panta a) apakšpunktu saistībā ar tās 4. pantu,
tā kā:
(1)
Komisijas 2007. gada 21. decembra Regula (EK) Nr. 1580/2007, ar ko nosaka Regulu (EK) Nr. 2200/96, (EK) Nr. 2201/96 un (EK) Nr. 1182/2007 īstenošanas noteikumus augļu un dārzeņu nozarē (2), ir būtiski grozīta ar Komisijas Regulu (EK) Nr. 1221/2008 (3), kura stājas spēkā 2009. gada 1. jūlijā attiecībā uz noteikumiem par tirdzniecības standartiem. Tomēr būtu jāprecizē jauns noteikums par produktiem, kam nav piemērojami vispārējie tirdzniecības standarti.
(2)
Regulas (EK) Nr. 1580/2007 53. panta 7. punktā noteikts, ka pārdotās produkcijas vērtību par atsauces periodu aprēķina saskaņā ar tiesību aktiem, kas bijuši piemērojami šā panta noteiktajā atsauces periodā. Šo principu ir vēlams piemērot arī ražotāju grupu saražotās produkcijas vērtībai.
(3)
Apvienoto Nāciju Organizācijas Eiropas Ekonomikas komisijas (ANO/EEK) darba grupa par lauksaimniecības kvalitātes standartiem 2008. gadā pārskatīja ANO/EEK standartus salātiem, krokotajām un platlapu endīvijām, persikiem un tomātiem. Lai novērstu nevajadzīgus tirdzniecības šķēršļus, gadījumos, kad Kopienas mērogā pastāv noteikti tirdzniecības standarti augļiem un dārzeņiem, šādiem standartiem būtu jābūt tādiem pašiem kā ANO/EEK standartiem. Šā iemesla dēļ Regulā (EK) Nr. 1580/2007 noteiktie attiecīgie augļu un dārzeņu standarti jāpielīdzina jaunajiem ANO/EEK standartiem.
(4)
Tādēļ attiecīgi jāgroza Regula (EK) Nr. 1580/2007.
(5)
Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 1580/2007 groza šādi.
1)
3. panta 3.b punkta a) apakšpunktu aizstāj ar šādu:
“a)
savvaļas sēnēm ar KN kodu 0709 59”;
2)
44. pantā pievieno šādu 3. punktu:
“3. Pārdotās produkcijas vērtību tajā laika periodā, par kuru tiek prasīts atbalsts, aprēķina saskaņā ar piemērojamajiem tiesību aktiem”;
3)
I Pielikuma B daļas 4., 6. un 10. daļu aizstāj ar šīs regulas pielikuma A, B un C daļas tekstu.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
To piemēro no 2009. gada 1. septembra.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 25. augustā

Labels: 7
0
3
17